РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/207-18

20. септембар 2018. године

Б е о г р а д

ЗАПИСНИК

13. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 20. СЕПТЕМБРА 2018. ГОДИНЕ

 Седница је почела у 11,00 часова.

 Седницом је председавaла Ивана Стојиљковић, председник Одбора.

 Седници су присуствовали чланови Одбора: Милена Турк, Соња Влаховић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Мирослава Станковић Ђуричић, Јасмина Каранац, Борислав Ковачевић, као и Драган Јовановић, заменик члана Душка Тарбука и Јосип Броз, заменик члана Љубинка Ракоњца.

Седници нису присуствовали чланови Одобра: Владимир Петковић, Дејан Николић, Душко Тарбук, Нада Лазић и Ненад Милић.

Седници су присуствовали представници Министарства заштите животне средине: помоћници министра: Александaр Весић (Сектор за управљање животном средином) и Јасмина Јовић (Сектор за заштиту природе и климатске промене), Душан Огњановић, шеф Одсека за заштиту и одрживо коришћење рибљег фонда (Сектор за заштиту природе и климатске промене) и Сабина Ивановић, начелник Одељења за процену утицаја на животну средину (Сектор за управљање животном средином).

Седници су присутвовали представници Зелене столице: Душицa Трнавац Богдановић из Младих истраживача Србије и Радомир Јовановић из Центра за међународну политику.

 На предлог председника Одбора, са 11 гласова за (један члан Одбора није гласао), усвојен је следећи:

Д н е в н и р е д

1. Разматрање Предлога закона о потврђивању Протокола из Нагоје о приступу генетичким ресурсима и праведној и једнакој расподели користи које проистичу из њиховог коришћења уз Конвенцију о биолошкој разноврсности, који је поднела Влада;
2. Разматрање Предлога закона о потврђивању Мултилатералног споразума земаља Југоисточне Европе о спровођењу Конвенције о процени утицаја на животну средину у прекограничном контексту;
3. Разно.

 Пре преласка на рад по утврђеном дневном реду, са 11 гласова за (један члан Одбора није гласао), усвојен је Записник 12. седнце Одбора за заштиту животне средине, одржане 1. јуна 2018. године.

 Прва тачка дневног реда - **Разматрање Предлога закона о потврђивању Протокола из Нагоје о приступу генетичким ресурсима и праведној и једнакој расподели користи које проистичу из њиховог коришћења уз Конвенцију о биолошкој разноврсности, који је поднела Влада**

 Јасмина Јовић, помоћник министра (Сектор за заштиту природе и климатске промене) информисала је Одбор о овом предлогу закона, истакавши да је Протoкол из Нагоје о приступу генетичким ресурсима и праведној и једнакој расподели користи које произилазе из њиховог коришћења усвојен на десетом састанку Конференције Страна, 29. октобра 2010. године у Нагоји у Јапану, а Република Србија га је потписала 2011. године. 2014. године, Европска унија је ратификовала овај протокол и у циљу његове имплементације је донела Уредбу о мерама усклађености законодавства за кориснике Протокола и Уредбу која прописује детаљна правила за спровођење Уредбе о мерама усклађености законодавства за кориснике Протокола из Нагоје. У оквиру Поглавља 27, Република Србија је дужна да обе наведене уредбе имплементира у своје национално законодавство. Протоколом из Нагоје прописана је обавеза приступа генетичким ресурсима, која подразумева да стране уговорнице Протокола треба да успоставе законодавни оквир за приступ генетичком материјалу и омогуће издавање дозвола, уз минималне административне трошкове, којима се омогућава приступ и коришћење генетичког материјала, водећи рачуна да то не угрози животну средину и природна станишта, биолошку разноврсност и поједине врсте микроорганизама, дивљих биљних и животињских врста и гљива за које се тражи приступ генетичком материјалу. Поред ове обавезе, прописане су још две, и то: обавеза праведне и једнаке расподеле користи које проистичу из коришћења генетичких ресурса (стране уговорнице успостављају националне мере које ће регулисати услове за праведну и једнаку расподелу користи које проистичу из коришћења генетичких ресурса, које се односе и на све следеће кориснике, а нарочито на оне кориснике који ће тај генетички материјал користити у комерцијалне сврхе, када се подела користи мора договарати билатерално) и обавеза придржавања (стране уговорнице овог протокола обавезују се да предузимају мере које ће омогућити да су генетички ресурси прикупљени у складу са претходно аргументованим пристанком о приступу и да су успостављени узајамно договорени услови о подели користи, при чему се у заједнички договорене услове уносе одредбе о решавању спорова, као и могућност тражења правног лека у оквиру националног правног система). Указала је на то да ће се, потврђивањљем овог протокола, обезбедити побољшан приступ квалитетнијим генетичким ресурсима, са високом правном сигурношћу и са најнижим могућим трошковима за истраживачку делатност и за развојне пројекте у вези са генетичким ресурсима, а биће и спречена прекомерна експлоатација биодиверзитета Републике Србије, а захваљујући договору о подели добити Република Србија ће имати и део стечене добити од коришћења тих ресурса. Једна од користи су директне стране инвестиције и нове технологије које ће бити примењене и у нашој земљи. На овај начин стичу се предуслови за доношење новог закона о заштити природе 2020. године, што је у складу са Националним програмом за усклађивање са тековинама Европске уније. Тим законом ће се прописати инструменти за примену Нагоја споразума, а успоставиће се и надлежна тела за спровођење Протокола, што ће омогућити успостављање механизма контролних тачака, чија је сврха надзор коришћења генетичког материјала аутохтоних дивљих врста, нарочито када је реч о употреби у развојно-истраживачке, односно комерцијалне сврхе, као и праћење придржавања обавеза од стране корисника.

 Дискусије по овој тачки дневног реда није било.

 Одбор је, са 11 гласова за (један члан Одбора није гласао), одлучио да предложи Народној скупштини да прихвати Предлог закона о потврђивању Протокола из Нагоје о приступу генетичким ресурсима и праведној и једнакој расподели користи које проистичу из њиховог коришћења уз Конвенцију о биолошкој разноврсности.

За известиоца Одбора на седници Народне скупштине одређена је Ивана Стојиљковић, председник Одбора.

Друга тачка дневног реда – **Разматрање Предлога закона о потврђивању Мултилатералног споразума земаља Југоисточне Европе о спровођењу Конвенције о процени утицаја на животну средину у прекограничном контексту**

Александр Весић, помоћник министра (Сектор за управљање животном средином) информисао је Одбор о овом предлогу закона, истакавши да ће се потврђивањем овог мултилатералног споразума омогућити прекограничне консултације са околним земљама на бржи и ефикаснији начин у вези са дугогодишњим процедурама процене утицаја у прекограничном контексту. Конвенција о процени утицаја на животну средину у прекограничном контексту, Еспоо Конвенција, усвојена је 1991. године у Хелсинкију. Потписало ју је 26 држава, од укупно присутних 31, као и Европска заједница. Остале земље, укључујући и тадашњу Југославију, подржале су Конвенцију и изјавиле да ће је накнадно потписати, по спровођењу потребне процедуре. Истакао је да је Република Србија већ 1992. године донела Правилник о анализи објеката, односно радова на животну средину, што је представљало зачетак једног веома корисног инструмента. 28. децембра 2004. године, донети су Закон о процени утицаја на животну средину и Закон о стратешкој процени утицаја на животну средину, да би Република Србија потврдила Конвенцију о процени утицаја на животну средину у прекограничном контексту 7. новембра 2007. године Законом о потврђивању Конвенције о процени утицаја у прекограничном контексту („Службени гласник PC - Међународни уговори", број 102/07) и Законом о потврђивању амандмана на Конвенцију о процени утицаја на животну средину у прекограничном контексту („Службени гласник PC - Међународни уговори", број 4/16). Према одредбама ове конвенције, у циљу спречавања настанка могуће штете, обавезно је да се изради процена утицаја на животну средину пре издавања било каквог одобрења да се са неком активношћу започне. Утврђена је обавеза учешћа јавности у припреми документације о процени утицаја на животну средину. Закон о процени утицаја на животну средину („Службени гласник PC", бр. 135/04 и 36/09) и Закон о стратешкој процени утицаја на животну средину („Службени гласник PC", бр. 135/04 и 88/10) усаглашени су са одредбама ове конвенције. Пратећа документа ове конвенције су Протокол о стратешкој процени утицаја на животну средину, који је ратификован 5. маја 2010. године и Мултилатерални споразум земаља Југоисточне Европе о спровођењу Конвенције о процени утицаја на животну средину у прекограничном контексту. Истакао је да је Република Србија иницирала израду овог мултилатералног споразума и да су прва два састанка била одржана у Београду. 2008. године у Букурешту, у Румунији, одржан је Четврти састанак страна уговорница Конвенције о процени утицаја на животну средину у прекограничном контексту, на ком је потписан Мултилатерални споразум земаља Југоисточие Евроле о примени Конвенције о процени утицаја на животну средину у прекограничном контексту. Објаснио је да су све нотификације међу државама у окружењу морале бити на енглеском језику, што је пролонгирало доношење конкретних решења. Овим споразумом, омогућава се да се комуникација са нпр. Црном Гором обавља на нашем језику, што знатно убрзава и олакшава процедуре прекограничних консултација о пројектима који могу да утичу на животну средину.

Дискусије по овој тачки дневног реда није било.

Одбор је, са 11 гласова за (један члан Одбора није гласао), одлучио да предложи Народној скупштини да прихвати Предлог закона о потврђивању Мултилатералног споразума земаља Југоисточне Европе о спровођењу Конвенције о процени утицаја на животну средину у прекограничном контексту.

За известиоца Одбора на седници Народне скупштине одређена је Ивана Стојиљковић, председник Одбора.

Трећа тачка дневног реда – **Разно**

Председник Одбора обавестила је Одбор да се планира седница ван седишта, која би се одржала у Специјалном резервату природе Засавица на тему заштићених подручја, са посетом овом резервату након седнице, уз подршку УНДП-а. Ова седница ће се одржати у наредне две недеље, у складу са обавезама на седници Народне скупштине.

Заменик члана Одбора Драган Јовановић указао је на то да је у јулу месецу ухапшен директор аустријске фирме А.С.А. због сумње да је на депонији у Кикинди, којом управља та фирма, складиштен радиоактивни отпад, о чему је изјаву дао министар Триван. Та фирма газдује још једном депонијом у Лапову, на којој већина општина у Шумадији депонује смеће. С обзиром на то да 28 општина има уговоре са овом фирмом, то је унело подозрење код председника тих општина, али и узнемирило грађане. Директор те фирме је провео месец дана у притвору, а да против њега није подигнута оптужница. Поставио је питање министру заштите животне средине у вези са овим случајем, односно да ли је Институт у Винчи извршио анализу смећа на депонији у Кикинди, што је најавио министар, али се након тога више није оглашавао, па није познато да ли је таква анализа извршена, нити какви су резултати анализе, ако је извршена. Из свега што је изнео, нагласио је да је важно да се то разјасни и затражио је да министар Триван у писаном облику одговори на ова питања.

Седница је завршена у 11,23 часова.

 СЕКРЕТАР ПРЕДСЕДНИК

 Милица Башић Ивана Стојиљковић